section_heading: Povijest
paragraph_text: Saverio Mercadante, punim imenom Giuseppe Saverio Raffaele Mercadante (Altamura kod Barija, kršten 17. rujna 1795. – Napulj, 17. prosinca 1870.), bio je talijanski skladatelj iz razdoblja romantizma, dirigent i pedagog. Na Napuljskom konzervatoriju studirao je violinu, flautu, pjevanje i teoriju glazbe. Djelovao je u Napulju, Beču, Novari, Madridu, Lisabonu i Cádizu, a od 1840. godine postaje direktor Napuljskog konzervatorija. Još za vrijeme studija počeo je skladati. U razdoblju između 1814. i 1820. godine napisao je brojna djela komorne, orkestarske i vokalne glazbe, a među njima je i njegovo danas najpoznatije djelo, Drugi koncert za flautu u e-molu. Kasnije se okrenuo scenskoj glazbi i napisao je 4 baleta i 60-ak opera. Za života je bio vrlo popularan, ali je kasnije pao u zaborav i njegova djela se danas rijetko izvode.